Broj: 711-I-1857-M-133/19-04-18

Zagreb, 11. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Krunoslava Papića, člana Uprave trgovačkog društva HŽ INFRASTRUKTURA d.o.o.,** za davanjem mišljenja Povjerenstva**,** na 65. sjednici, održanoj dana 11. listopada 2019.g., daje sljedeće:

**MIŠLJENJE**

**I. Sukladno odredbama ZSSI-a, sin dužnosnika Krunoslava Papića, člana Uprave trgovačkog društva HŽ INFRASTRUKTURA d.o.o., može sudjelovati u javnom natječaju za zapošljavanje radnika na neodređeno vrijeme kod poslodavca HŽ INFRASTRUKTURA d.o.o. te nema zapreke da, ukoliko ispunjava sve uvjete natječaja i bude utvrđen kao najbolji kandidat, sukladno relevantnim zakonskim propisima i općim aktima društva HŽ INFRASTRUKTURA d.o.o., bude primljen na radno mjesto odlukom Uprave toga trgovačkog društva.**

**II. U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, preporuča se dužnosniku poduzeti slijedeće mjere:**

**- javni natječaj, u kojem želi sudjelovati sin dužnosnika, objaviti na transparentniji način (npr. u oglasnom dijelu Narodnih novina, službenom glasilu županije u kojoj je mjesto rada, putem sredstava oglašavanja Hrvatskog zavoda za zapošljavanje i slično), a ne samo na službenim mrežnim stranicama društva HŽ INFRASTRUKTURA d.o.o.;**

**- izuzeti se od svakog, pa i posrednog sudjelovanja u provođenju natječaja u kojem njegov sin želi sudjelovati, a osobito od neposrednog ili posrednog utjecaja na donošenje odluke o najboljem kandidatu;**

**- ukoliko se dužnosnikov sin prijavi na predmetni javni natječaj, osobno deklarirati svim članovima Uprave društva** **HŽ INFRASTRUKTURA d.o.o., Povjerenstvu za provedbu natječaja te na službenim mrežnim stranicama trgovačkog društva HŽ INFRASTRUKTURA d.o.o. okolnost da se na natječaj prijavio njegov sin;**

**- u slučaju da dva ili više kandidata imaju isti rezultat u selekcijskom postupku kandidata, drugi kandidat trebao bi imati prednost zasnivanja radnog odnosa u odnosu na sina dužnosnika;**

**- u slučaju** **da sa sinom dužnosnika bude zasnovan radni odnos, obvezno se izuzeti od sudjelovanja u donošenju svih odluka i od provođenja svih radnji iz djelokruga Uprave društva HŽ INFRASTRUKTURA d.o.o., a koje utječu na radni status i materijalna prava njegova sina.**

Obrazloženje

Zahtjev za davanjem mišljenja Povjerenstva podnio je dužnosnik Krunoslav Papić, član Uprave trgovačkog društva HŽ INFRASTRUKTURA d.o.o. U knjigama ulazne pošte zahtjev je zaprimljen pod brojem 711-U-3287-M-133/19-01-4, dana 27. rujna 2019.g., povodom kojeg se vodi predmet broj: M-133/19.

Člankom 3. stavkom 1. točkom 41. ZSSI-a propisano je da su predsjednici i članovi uprava trgovačkih društava u većinskom državnom vlasništvu dužnosnici u smislu navedenog Zakona. Uvidom u Registar dužnosnika utvrđeno je da je Krunoslav Papić 14. lipnja 2018.g. stupio na dužnost člana Uprave HŽ INFRASTRUKTURA d.o.o., kao trgovačkog društva u cjelosti u vlasništvu Republike Hrvatske. Stoga je Krunoslav Papić, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva. Ukoliko je za utemeljeno mišljenje potrebno pribaviti daljnje podatke od dužnosnika ili drugih tijela javne vlasti, navedeni rok se produljuje.

Dužnosnik u predmetnom zahtjevu u bitnom navodi da je HŽ INFRASTRUKTURA d.o.o., u kojoj obnaša funkciju člana Uprave, za 2019. i 2020.g. planirala i kontinuirano provodi aktivnu politiku zapošljavanja pripravnika i radnika s iskustvom na neodređeno vrijeme zbog ozbiljnog nedostatka kadrova pa je tako Uprava društva donijela odluke o potrebi novog zapošljavanja za period 2019. - 2020. godina za cca sveukupno 600 pripravnika i radnika s iskustvom, različite struke i stupnjeva stručne spreme.

Dužnosnik naglašava da su sve odluke o potrebi navedenih zapošljavanja koje je Uprava društva donijela dobile suglasnost Nadzornog odbora društva; da su svi natječaji za zapošljavanja javno objavljeni na web stranici HŽ INFRASTRUKTURE d.o.o.; da su u svakom od objavljenih natječaja za zapošljavanje radnika (osim za prijem pripravnika gdje se samo struka i stupanj propisuju) određeni obvezni uvjeti za zaposlenje na konkretno radno mjesto, propisani važećim internim aktom HŽ INFRASTRUKTURE d.o.o. (Pravilnik o organizaciji društva); zatim da su, nakon provjere objavljenih uvjeta za zapošljavanje na konkretno radno mjesto sa svim  
kandidatima koji udovoljavaju propisanim uvjetima provedeni selekcijski intervjui od strane  
imenovanog Povjerenstva za provedbu natječaja za zapošljavanje; da je, temeljem prijedloga direktora nadležnog Sektora utemeljenog na procjeni i preporuci imenovanih Povjerenstava za provedbu natječaja za zapošljavanje, Uprava društva (predsjednik i četiri člana) donijela Odluke o zapošljavanju predloženih kandidata; da su imena svih odabranih kandidata za zapošljavanje javno objavljena na web stranici HŽ Infrastrukture d.o.o. prije zasnivanja radnog odnosa.

Nadalje, dužnosnik navodi da se na jedan od objavljenih natječaja za zapošljavanje u Vinkovcima na neodređeno vrijeme s probnim radom od 6 mjeseci, javio se i njegov sin ……….. Navodi da se radi o natječaju za radno mjesto Glavni inženjer ZNR - koordinator (nije radno mjesto nadređenog radnika) za koje njegov sin ispunjava sve propisane uvjete te da je nakon provjere uvjeta pozvan na selekcijski intervju na kojem je ocijenjen s …. od mogućih 35 bodova, drugi kandidat koji je ispunjavao tražene uvjete ostvario manji broj bodova …./35. Na temelju navedenog postupka selekcije i preporuke Povjerenstva za provedbu natječaja za zapošljavanje radnika na neodređeno vrijeme na konkretno radno mjesto, direktorica Sektora predložila Upravi društva zapošljavanje dužnosnikovog sina na navedeno radno mjesto. Dužnosnik ističe da bi, kao član Uprave koja odlučuje o svakom novom zapošljavanju u  
društvu, bio izuzet od sudjelovanja u odlučivanju o ovom novom zapošljavanju u kojem bi se odlučivalo o zapošljavanju njegovoga sina. Dužnosnik napominje da je smatrao da je svrsishodnije da ne traži mišljenje Povjerenstva do ove faze, jer nije htio da se zna da se njegov sin želi prijaviti na natječaj u društvo u kojem je on član uprave, upravo stoga da ne bi bilo nikakve potencijalne protekcije, odnosno da bi direktorica Sektora, kojoj je on kao član Uprave nadređen, moglo samostalno i neopterećeno provesti selekcijski intervju s prijavljenim kandidatima. Dužnosnik je u zahtjevu iskazao svoje mišljenje da njegovo dijete, ima pravo da se pod istim uvjetima/kriterijima prijavi na natječaje za zapošljavanje za koje ima propisane uvjete, koje transparentno raspisuje i provodi HŽ INFRASTRUKTURA d.o.o. te da ima pravo da bude objektivno i nepristrano vrednovan u selekcijskom procesu zapošljavanja, dakle pod istim uvjetima/kriterijima, kao i da bude odabran za zapošljavanje temeljem svojih znanja, vještina i kompetencija, dakle pod istim uvjetima/kriterijima, kao i bilo koji drugi građanin Republike Hrvatske. Dužnosnik pritom jamči da ni na koji način nije upotrijebio svoju dužnost  
za probitak njegova sina u postupku zapošljavanja. Slijedom navedenog, dužnosnik moli mišljenje Povjerenstva o potrebnom postupanju s ciljem izbjegavanja mogućeg sukoba interesa zapošljavanje u predmetnom natječaju u kojem je njegov sin kandidat bude tema odlučivanja Uprave društva HŽ INFRASTRUKTURA d.o.o. Dužnosnik je uz zahtjev dostavio dio dokumentacije vezane uz predmetni natječaj.

Povjerenstvo je utvrdilo da je radi davanja utemeljenog mišljenja potrebno zahtjev dopuniti određenim podacima i ispravama te je pozvalo dužnosnika da isto učini. Na traženje Povjerenstva, dužnosnik je 7. listopada 2019. dostavio tražene podatke i daljnju dokumentaciju. Dužnosnik je naveo da Kolektivni ugovor društva HŽ INFRASTRUKTURA d.o.o. sadrži Pravilnik o raspisivanju i provedbi internog natječaja pri popunjavanju slobodnih radnih mjesta. Ističe da društvo HŽ INFRASTRUKTURA d.o.o. nije obvezno nova zapošljavanja provoditi putem javnih natječaja, ali da se, kako bi svako novo zapošljavanje bilo transparentno i javnost informirana, za svako novo zapošljavanje u ovom trgovačkom društvu natječaji kao i rezultati tih natječaja redovito javno objavljuju. Dužnosnik ističe da se svi natječaji objavljuju isključivo na mrežnim stranicama društvo HŽ INFRASTRUKTURA d.o.o.

Nadalje, dužnosnik daje podatak da, s obzirom HŽ INFRASTRUKTURA d.o.o. nije obveznik raspisivanja natječaja za nova zapošljavanja te da je proteklih godina bilo jako malo novih zapošljavanja (osim pripravnika), društvo HŽ INFRASTRUKTURA d.o.o. nema opći akt koji propisuje isključivo postupak natječaja za nova zapošljavanja (vanjska zapošljavanja). Objašnjava da se kod novih/vanjskih zapošljavanja sam natječajni postupak provodi isto kao i kod internih natječaja, sukladno navedenom Pravilniku, osim što se kandidate koji ne udovoljavaju natječajnim uvjetima ili dostave nepotpune ili nepravodobne prijave o tome pojedinačno ne obavještava, već se javno objave odabrani kandidati, a na pojedinačne upite kandidata koji nisu odabrani obrazloženo se pismeno odgovora (mailom ili dopisom).

Nadalje dužnosnik pojašnjava slijed radnji u postupku novog zapošljavanja te navodi da na početku, na prijedlog nadležnog direktora Sektora/voditelja Ureda, Uprava društva donosi Odluku o potrebi novog zapošljavanja određenog broja izvršitelja na određena radna mjesta; nadalje Nadzorni odbor društva daje suglasnost na Odluku uprave o potrebi novog  
zapošljavanja; zatim Uprava društva donosi Odluku o raspisivanju natječaja za predmetno zapošljavanje; zatim se objavljuje natječaj na mrežnim stranicama društva; zatim, po isteku roka za prijave, obrađuju se prijave na način da se provjeri da li su prijave pravodobne i potpune te udovoljava li prijavljeni kandidat svim propisanim uvjetima; nadalje, popis kandidata s uvjetima, uz natječajnu dokumentaciju predaje se direktoru nadležnog Sektora koji je prethodno imenovao Povjerenstvo za provođenje natječaja; zatim imenovano Povjerenstvo provodi selekcijski intervju, sukladno uputama utvrđenim u Pravilniku o raspisivanju i provedbi internih natječaja, procjenjuje i preporuča prijavljene kandidate. Nakon toga direktor nadležnog Sektora temeljem procjene i preporuke Povjerenstva ( u čijem radu i sam sudjeluje), predlaže Upravi društva zapošljavanje najboljih kandidata; konačno temeljem prijedloga nadležnog direktora Sektora Uprava društva donosi Odluku o zapošljavanju novog radnika.

Dužnosnik nadalje pojašnjava da su uvjeti za kandidate u predmetnom natječajnom postupku oni uvjeti koje je HŽ INFRASTRUKTURA d.o.o. propisala svojim internim aktom: Pravilnikom o organizaciji društva za predmetno radno mjesto. Navodi da je i ovaj natječaj objavljen isključivo na mrežnim stanicama društva HŽ INFRASTRUKTURA d.o.o. Zatim , navodi da su se na predmetni natječaj prijavila sveukupno tri (3) kandidata od kojih dvojica (2) udovoljavaju objavljenim natječajnim uvjetima. Dužnosnik navodi da su kriterij za bodovanje vidljivi je iz dostavljenog Zapisnika sa selekcijskog intervjua (u privitku), a sam način provođenja iz Uputa za provođenje selekcijskog intervjua koji je sastavni dio  
Pravilnika o raspisivanju i provedbi internih natječaja u HŽI.

Dužnosnik je u privitku dopune zahtjeva dostavio cjelokupnu natječajnu dokumentaciju vezanu uz predmetni natječaj.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Pritom se ističe da se sukladno članku 4. stavku 5. u vezi stavka 2. ZSSI-a, sin dužnosnika, kao član njegove obitelji, na temelju samog Zakona smatra s dužnosnikom interesno povezanom osobom.

U vezi s konkretnom situacijom potrebno je ukazati, kako i dužnosnik navodi, da relevantnim zakonima nije propisana apsolutna obveza trgovačkim društvima u većinskom vlasništvu Republike Hrvatske da prilikom zapošljavanja provode javne natječaje, kao kod zapošljavanja državnih i javnih službenika, osim kod izbora članova uprave.

Povjerenstvo je izvršilo uvid u dostavljenu dokumentaciju predmetnog natječaja i to:

Odluku Uprave HŽ INFRASTRUKTURA d.o.o. o potrebi novog zapošljavanja radnika na neodređeno vrijeme u Sektoru za podršku Upravi, komunikacije, sigurnost i zaštitu od 4. srpnja 2019. (jedno od radnih mjesta je glavni inženjer ZNR – koordinator); Odluku Nadzornog odbora društva od 10. srpnja 2019. (kojom je dana suglasnost na Odluku Uprave od 4. srpnja 2019.); Odluku Uprave društva o raspisivanju vanjskog natječaja za zapošljavanje radnika na neodređeno vrijeme od 26. srpnja 2019. (kojom je određeno da će se natječaj raspisati na mrežnoj stranici Društva i selekcijskim odabirom kandidata); tekst Natječaja za zapošljavanje radnika na neodređeno vrijeme od 26. srpnja 2019. (jedno od radnih mjesta je glavni inženjer ZNR – koordinator, s mjestom rada u Vinkovcima) ispis dokaza o objavi natječaja na mrežnim stranicama HŽ INFRASTRUKTURA d.o.o.; dokumentacija trojice kandidata prijavljenih na navedeni Natječaj (među kojom je i prijava kandidata ……….); Odluka o imenovanju Povjerenstva za provedbu natječaja za zapošljavanje radnika na neodređeno vrijeme uz probni rad od 6 mjeseci – za mjesto glavni inženjer ZNR – koordinator, donesena 23. kolovoza 2019. od strane direktorice Sektora za podršku Upravi, komunikacije, sigurnost i zaštitu; Popis kandidata koji ispunjavaju formalne uvjete Natječaja za radno mjesto glavni inženjer ZNR – koordinator, sastavljen 26. kolovoza 2019.; Zapisnik o provedenom selekcijskom postupku od 11. rujna 2019., donesen od strane direktorice Sektora (koji sadrži prijedlog Upravi društva za zapošljavanjem kandidata ……….., zajedno s individualnim zapisnikom sa selekcijskog postupka za obojicu kandidata koji su intervjuirani (među kojima je kandidat ……………….);

Izvršen je uvid i u dostavljene opće akte društva i to Pravilnik o raspisivanju i provedbi internog natječaja u HŽ Infrastrukturi d.o.o. pri popunjavanju slobodnih radnih mjesta (Prilog 6 Kolektivnog ugovora od 29. studenog 2016.) te u izvadak iz Pravilnika o organizaciji HŽ Infrastrukture d.o.o. od 16. travnja 2018.g. (koji pod rednim brojem 733 za radno mjesto glavni inženjer ZNR – koordinator ima propisane uvjete visoku stručnu spremu tehničkog/društvenog usmjerenja, 3 godine radnog iskustva stručni ispit iz zaštite na radu, strani jezik i andragošku osposobljenost).

Povjerenstvo je utvrdilo da dostavljena dokumentacija potvrđuje navode u zahtjevu i dopuni zahtjeva za mišljenjem.

Pored navedenog, uvidom u dokumentaciju zamijećeno je, pored ostalog da je u tekstu raspisanog Natječaja od 26. srpnja 2019. određeno da će se između prijavljenih kandidata provesti će selekcijski odabir prema uvjetima radnog mjesta, selekcijski intervju uz mogućnost dodatnog testiranja (npr. dodatnih specijalističkih znanja i vještina, strani jezik, psihologijsko testiranje i dr.), ali da ova dodatna mogućnost u predmetnom natječaju nije korištena.

Zatim, utvrđeno je da je Pravilnikom o raspisivanju i provedbi internog natječaja u HŽ Infrastrukturi d.o.o. pri popunjavanju slobodnih radnih mjesta, pored ostalog, propisano da nakon utvrđivanja Liste kandidata koji ispunjavaju uvjete navedene u internom natječaju, Povjerenstvo za provedbu natječaja obavlja selekcijski intervju sa svim kandidatima, nakon čega sastavlja konačnu Listu kandidata prema utvrđenim kriterijima iz čl.11. ovog Pravilnika, te kandidata s najviše bodova uz pismeno obrazloženje, predlaže Poslodavcu za odabir na raspisano radno mjesto (članak 10. Pravilnika). Nadalje, istim Pravilnikom propisani su kriteriji za bodovanje kandidata koji ispunjavaju formalne uvjete i to: -bodovi s osnova selekcijskog intervjua (od 0-90 bodova); -bodovi s osnova ostvarenog ukupnog radnog staža (0,5 boda za svaku navršenu godinu radnog staža); -bodovi s osnova ukupno stečenog radnog iskustva na istim ili sličnim poslovima (0,5 boda za svaku navršenu godinu radnog staža ostvarenog na poslovima unutar istog stupnja i smjera stručne spreme) (članak 11. Pravilnika). Sastavni dio Pravilnika je Obrazac zapisnika sa selekcijskog intervjua, koji sadrži predviđenih 12 kategorija odnosno kriterija koji se u intervjuu boduju, zatim definiciju odnosno objašnjenje svakog od tih kriterija te detaljne upute za provođenje selekcijskog intervjua.

Uvidom u dostavljene individualne zapisnike sa selekcijskog postupka, u kojima su ocjenjivani dvojica kandidata u predmetnom postupku zamijećeno je da ovaj obrazac sadrži 7 kriterija bodovanja (s mogućom ocjenom 1-5) odnosno da je prema tom obrascu maksimalan broj bodova 35.

Povjerenstvo napominje da prilikom davanja ovog mišljenja ne provodi formalni nadzor usklađenosti predmetnog selekcijskog postupka u sklopu predmetnog natječaja za zapošljavanje s postupkom propisanim u dostavljenim općim aktima društva HŽ INFRASTRUKTURA d.o.o., ali može razmotriti gore navedene okolnosti u kontekstu ocjene postoji li i u kojoj mjeri potencijalni sukob interesa dužnosnika, kao člana Uprave društva, koja u konačnici donosi odluku o odabiru kandidata koji će biti zaposlen.

Povjerenstvo ujedno ističe da ne može i nije nadležno ocjenjivati postoji li opravdana potreba za predmetnim radnim mjestom u Vinkovcima. Iz dokumentacije nedvojbeno proizlazi da je takva potreba utvrđena odlukom Uprave društva čiji je dužnosnik član, ali i potvrđena od strane Nadzornog odbora društva HŽ INFRASTRUKTURA d.o.o.

Povjerenstvo napominje da izričitim odredbama ZSSI-a nije zabranjeno članovima obitelji dužnosnika natjecati se za radna mjesta u tijelima javne vlasti (pa tako i trgovačkim društvima u vlasništvu Republike Hrvatske). Stoga Povjerenstvo zaključuje da je, sukladno odredbama ZSSI-a, sin dužnosnika Krunoslava Papića, člana Uprave trgovačkog društva HŽ INFRASTRUKTURA d.o.o., može sudjelovati u javnom natječaju za zapošljavanje radnika na neodređeno vrijeme kod poslodavca HŽ INFRASTRUKTURA d.o.o. te nema zapreke da, ukoliko ispunjava sve uvjete natječaja i bude utvrđen kao najbolji kandidat, sukladno relevantnim zakonskim propisima i općim aktima društva HŽ INFRASTRUKTURA d.o.o., bude primljen na radno mjesto odlukom Uprave toga trgovačkog društva.

Međutim, svaki se dužnosnik koji je u poziciji odlučivati o zapošljavanju člana svoje obitelji, neovisno o tome odlučuje li samostalno ili kao jedan od članova kolektivnog tijela koje odlučuje većinom, dospijeva u situaciju sukoba interesa odnosno takva situacija utječe na njegovu nepristranost s obzirom da takva odluka omogućuje korist članu njegove obitelji.

Kako je i navedeno, zbog ove situacije povezanoj osobi dužnosnika nije zabranjeno ili onemogućeno da kao i drugi građani ostvaruje ustavno pravo na jednak pristup javnim službama odnosno da se kandidira na natječaju za zapošljavanje, ali je dužnosnik dužan, sukladno članku 6. stavku 4. ZSSI-a, poduzeti sve mjere potrebne da istu situaciju razriješi te je osobno odgovoran da iste mjere budu poduzete.

Stoga je u konkretnoj situaciji potrebno da se dužnosnik izuzme od sudjelovanja u bilo kojoj fazi odlučivanja u predmetnom natječajnom postupku, dakle od svakog, pa i posrednog sudjelovanja u provođenju predmetnog natječaja i to od trenutka osobnog saznanja da se njegov sin ima namjeru prijaviti na natječaj, a osobito od neposrednog ili posrednog utjecaja na odabir najboljeg kandidata, jer bi suprotno postupanje moglo predstavljati povredu članka 7. ZSSI-a koji propisuje zabranjena djelovanja dužnosnika

No, i pored okolnosti da se dužnosnik osobno izuzme od odlučivanja u natječajnom postupku u kojem sudjeluje njegov sin kao kandidat te natječaj bude proveden sukladno propisanim pravilima, u javnosti bi u slučaju zapošljavanja dužnosnikova sina mogao nastati dojam da je dužnosnik iz pozicije jednog od članova Uprave mogao utjecati najprije na osobe koje su u nadležnom sektoru trgovačkog društva provele selekcijski postupak, a onda i na druge članove Uprave koji donose odluku o odabiru najboljeg kandidata. Stoga je potrebno poduzeti daljnje mjere u svrhu otklanjanja nastanka takvoga dojma odnosno radi otklanjanja narušavanja integriteta i vjerodostojnosti dužnosnika osobno, ali i drugih dužnosnika u Upravi HŽ INFRSTRUKTURA d.o.o. većim stupnjem transparentnosti postupka i otklonom mogućnosti favoriziranja kandidata koji je povezan s dužnosnikom.

Iako tako nije propisano navedenim općim aktima društva HŽ INFRSTRUKTURA d.o.o., Povjerenstvo ocjenjuje da u opisanoj situaciji, kada je član obitelji člana Uprave kandidat na natječaju za radno mjesto u istom trgovačkom društvu (i pritom je prijavljeno samo 3 kandidata od kojih dvojica imaju formalne uvjete), objava natječaja samo na mrežnim stranicama toga društva nije dovoljna da se postigne optimalan stupanj transparentnosti natječaja i dostupnosti radnog mjesta u trgovačkom društvu u državnom vlasništvu.

Stoga Povjerenstvo upućuje dužnosnika da je potrebno da javni natječaj u kojem želi sudjelovati sin dužnosnika potrebno je objaviti na transparentniji način (npr. u oglasnom dijelu Narodnih novina, službenom glasilu županije u kojoj je mjesto rada, putem sredstava oglašavanja Hrvatskog zavoda za zapošljavanje i slično), a ne samo na službenim mrežnim stranicama trgovačkog društva HŽ INFRASTRUKTURA d.o.o. Ujedno je potrebno da, ukoliko se dužnosnikov sin prijavi na predmetni javni natječaj, dužnosnik odmah deklarira svim članovima Uprave društva HŽ INFRASTRUKTURA d.o.o., Povjerenstvu za provedbu natječaja te na službenim mrežnim stranicama trgovačkog društva HŽ INFRASTRUKTURA d.o.o. okolnost da se na natječaj prijavio njegov sin.

Nadalje, dužnosnik Krunoslav Papić se upućuje da bi, u svrhu zaštite povjerenja građana u nepristrano Uprave društva HŽ INFRASTRUKTURA d.o.o., u slučaju da dva ili više kandidata imaju isti rezultat u selekcijskom postupku kandidata, drugi kandidat trebao bi imati prednost zasnivanja radnog odnosa u odnosu na sina dužnosnika. U opisanoj situaciji Povjerenstvo nalazi primjerenom metodom davanja prednosti drugom kandidatu s istim referencama. Iako ovakav postupak predstavlja diskriminaciju člana obitelji dužnosnika, takva odluka je nužna, jer su obnašatelji javnih dužnosti, bilo da su izabrani od građana ili imenovani od tijela javne vlasti, pozvani prvenstveno štititi javni interes i opravdati dano povjerenje, a time se čuva javna percepcija da na odluku o najboljem kandidatu nije utjecalo neosnovano davanje prednosti privatnom dužnosnika na štetu drugih kandidata u natječaju.

Ujedno, Povjerenstvo ima u vidu da je, u okviru nadležnosti članova Uprave društva da će donositi odluke koje će izravno ili posredno mogu imati za posljedicu eventualne promjene u statusu ili materijalnim pravima radnog mjesta za koje kandidira dužnosnikov sin, zbog čega će se dužnosnik naći u kontinuiranom potencijalnom sukobu interesa ukoliko njegov sin bude zaposlen u društvu HŽ INFRASTRUKTURA d.o.o.

Stoga Povjerenstvo upućuje dužnosnika da je, u slučaju da s njegovim sinom bude zasnovan radni odnos, dužan izuzeti se od sudjelovanja u donošenju svih odluka i od provođenja svih radnji iz djelokruga Uprave društva HŽ INFRASTRUKTURA d.o.o., a koje utječu na radni status i materijalna prava radnog mjesta na kojem bi bio zaposlen njegov sin.

Slijedom navedenog, Povjerenstvo je dalo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Krunoslav Papić, elektroničkom dostavom

2. Objava na internetskoj stranici Povjerenstva

3. Pismohrana